### Beslutning

Forslaget blev på byrådsmødet den 27. maj 2020 henvist til Magistraten med henblik på at indgå i budgetdrøftelserne for 2021.

**Budgetforslag fra DF og KF**

[adresse] rummer unikke, historiske bymiljøer i bykernen såvel som i oplandsbyerne. Disse bygninger har ikke kun en praktisk værdi for de, der benytter bygningerne, men også arkitektoniske og kulturhistoriske værdier og kvaliteter, som gennem hundrede af år har sat rammerne for vores fælles liv og historie. De fortæller historien, om dem vi er, og hvor vi kommer fra, og netop derfor er det smerteligt for mange af kommunen indbyggere, når dele af deres lokale bymiljø bliver revet væk på baggrund af et vurderingssystem, kommunen ikke har prioriteret at vedligeholde.

[adresse] opgør i dag bevaringsværdige bygninger og kulturmiljøer efter SAVE-metoden og med udgangspunkt i data fra 1997. Der er således ikke taget højde for ændring i arkitektur, topografi eller historiske sammenhæng til trods for den rivende byudvikling, der er foregået siden registreringen1. Dette har de seneste år resulteret i nedrivning af bygninger, der på nedrivningstidspunktet kunne tænkes at have en højere bevaringsværdi end den registrerede.

I dag indeholder kommunens SAVE-register ligeledes kun bygninger fra før 1940 til trods for, at Slots- og kulturstyrelsen anbefaler at registrere bygninger frem til 1990. Det nuværende skæringsår resulterer således i, at det sene industrisamfunds og velfærdssamfundets bygninger ikke er medtaget og dermed ikke har deres bevaringsværdi vurderet.

Det indstilles at

* Der afsættes et engangsbeløb i 2021 og 2022 til at få udvidet SAVE-registreringen med bygninger opført i perioden 1940-1990.
* Der afsættes varige driftsmidler til løbende at kunne opdatere SAVE-registreringen og sikre alle registreringer revurderes senest hvert 5. år.
* Der gennemføres i 2021 en revision af kulturmiljørådets forretningsorden og betydning for byens udviklingen siden dets oprettelse i 2013. Revisionen skal afsluttes med konkrete anbefalinger til, hvordan rådets rolle kan styrkes yderligere i forhold til bevarelse af de kulturhistoriske værdier og kvaliteter i Århus.

Stillet at Katcha Holst og Amanda Christoffersen på vegne af Dansk Folkeparti og Det Konservative Folkeparti.

### Sagens forløb

27-05-2020 Aarhus Byråd
Forslaget blev på byrådsmødet den 27. maj 2020 henvist til Magistraten med henblik på at indgå i budgetdrøftelserne for 2021.